Gautengse verkeersbeampte in huis vermoorKhwezi Dali (Foto: Verskaf) ŉ Gautengse verkeersbeampte is die naweek in sy huis vermoor terwyl sy dienspistool en private voertuig ook gesteel is. Khwezi Dali (55), wat aan die Wadeville-verkeerskantoor verbonde was, is Saterdagaand in sy huis in Boksburg vermoor. Volgens die Gautengse departement vir gemeenskapsveiligheid dui voorlopige inligting daarop dat Dali aan kopbeserings dood is wat hy tydens die aanval opgedoen het. Dali se voertuig is later verlate in Daveyton in Ekurhuleni gevind. Die Boksburg-Noord-polisie ondersoek die moord op Dali. Faith Mazibuko, Gautengse LUR vir gemeenskapsveiligheid, het benadruk dat Dali se moordenaar/s so gou as moontlik in hegtenis geneem moet word. “Ek het met die Gautengse polisiebestuur in gesprek getree en hulle versoek om alle hulpbronne in te span om te verseker dat diegene wat verantwoordelik is vir die sinnelose moord op Dali aan die pen ry.” Mazibuko het die gemeenskap ook aangemoedig om na vore te kom met inligting wat die polisie kan help met hul ondersoek. “Ek wil namens die Gautengse provinsiale regering ons innige meegevoel betuig met Dali se familie, vriende en kollegas in dié tyd,” het Mazibuko bygevoeg. Die departement sal berading aan Dali se familie verskaf.